tttarun/llama2_hindi huggingface dataset:
खुसरों एवं उनकी कविता पर संक्षिप्त टिप्पणी कीजिए।
उत्तर :
हल करने का दृष्टिकोण:
भूमिका
खुसरों एवं उनकी कविता पर टिप्पणी
निष्कर्ष
खुसरो खड़ी बोली, हिंदी और उर्दू के तो पहले कवि माने ही जाते हैं, ब्रजभाषा में भी इन्होंने कुछ अत्यंत मौलिक व साहसिक प्रयोग किये हैं। इतना ही नहीं, कहीं-कहीं तो उन्होंने फारसी व हिंदी भाषा का अद्भुत समन्वय भी कर दिया है।
आचार्य शुक्ल के अनुसार अमीर खुसरों की भाषा मुख्यतः दो प्रकार की है। पहले प्रकार की भाषा में ब्रजभाषा की झलक के साथ ठेठ खड़ी बोली दिखाई पड़ती है। यह मुख्यतः ‘पहेलियों’ व ‘सुखनों’ में दिखती है तथा गौण रूप से ‘मुकरियो’ में भी झलकती है। दूसरी शैली वह है जिसमें ब्रजभाषा अपने आरंभिक ठेठ रूप में आई है।
ब्रजभाषाः “मेरा मोसे सिंगार करावत, आगे बैइ के मान बढ़ावत वासे चिक्कन ना कोऊ दीसा, ऐ सखि साजना। ना सखि सीसा।।”
खड़ी बोलीः “एक थाल मोती से भरा, सबके सिर ओंधा धरा। चारों और वह थाल फिरे, मोती उससे एक न गिरे।।”
खड़ी बोली व ब्रजभाषा का “खुसरो रैन सुहाग की, जागी पी के संग। मिश्रित रूप तन मेरो मन पीऊ को, दोउ भए एक रंग।।”
अमीर खुसरों ने भाषा के स्तर पर कुछ अद्भुत प्रयोग भी किये हैं जिनमें से एक प्रयोग में उन्होंने शुद्ध फारसी व शुद्ध ब्रजभाषा को एक ही कविता में साथ-साथ पिरो दिया है। यह प्रयोग बोधगम्यता की दृष्टि से चाहे कमज़ोर हो किंतु भाषायी संश्लेषण की दृष्टि से अनूठा है-
“जे हाल मिसकीं मकुन तगाफुल, दुराय नैना बनाया बतियाँ। कि ताबे हिज्राँ न दारम ऐ जाँ, न लेहु काहे लगाया छतियाँ।।”
खुसरों जिस समय के कवि हैं, उस समय तक साहित्यिक भाषा के रूप में न तो खड़ी बोली स्थापित हुई थी, न ही ब्रजभाषा। पिंगल शैली के तौर पर ब्रजभाषा के कुछ आरंभिक सूत्र रासों साहित्य में ज़रूर दिखाई देते हैं किंतु खुसरों की ब्रजभाषा भक्तिकाल व रीतिकाल की ब्रजभाषा के अधिक निकट है।
आचार्य शुक्ल ने सूर की ब्रजभाषा पर आश्चर्य जताते हुए कहा है कि यह विश्वास करना कठिन प्रतीत होता है कि सूर ने बिना किसी साहित्यिक परंपरा के एक चलती हुई लोकभाषा को एक झटके में महान साहित्यिक भाषा बना दिया। ध्यान से देखें तो सूर से कुछ मिलती-जुलती सी भाषा खुसरों के काव्य में दिखती है।
खुसरों की कविता भाषा के स्तर पर आतंक पैदा नहीं करती बल्कि बेहद सहजता के साथ पाठक श्रोता को बोधगम्य प्रतीत होती है। उनकी कविता मानसिक चित्रों का निर्माण करती है। आचार्य शुक्ल ने खुसरों की भाषा की एक ओर विशेषता ‘उक्तिवैचित्र’ को माना है, जिसका अर्थ है कि वे सीधी बात को भी रोचक तरीके से कहने की क्षमता रखते थे।
देवनागरी लिपि के विकास पर संक्षिप्त टिप्पणी।
उत्तर :
हल करने का दृष्टिकोण:
भूमिका
देवनागरी लिपि के विकास पर टिप्पणी
निष्कर्ष
लिपि का विकास भाषा के विकास के बाद होता है। लिपियों के विकास की पंरपरा प्रायः क्रमानुसार होती है, उसमें सबसे पहले चित्रलिपि, फिर सूत्रलिपि, फिर प्रतीकात्मक लिपि तथा अक्षरात्मक लिपि से होते हुये अंत में वर्णात्मक लिपि के विकास को माना गया है। देवनागरी एक अक्षरात्मक लिपि है क्योंकि इसके सारे व्यंजन स्वरों के माध्यम से ही उच्चरित होते हैं।
भारत में लिपि के विकास की परंपरा में ब्राह्मी लिपि को प्रस्थान बिंदु माना जाता है। इसी की परंपरा में आगे चलकर देवनागरी का विकास हुआ है। ब्राह्मी लिपि के दो रूप प्रचलित रहे हैं- दक्षिणी ब्राह्मी और उत्तरी ब्राह्मी। उत्तरी ब्राह्मी से उत्तर भारतीय लिपियों का विकास हुआ है जबकि दक्षिणी ब्राह्मी से द्रविड़ परिवार की लिपियों का। उत्तरी ब्राह्मी से ही गुप्तकाल में गुप्त लिपि विकसित हुई और जब यह साधारण प्रयोग में टेढ़े-मेढ़े अक्षरों से युक्त हो गई तो इसे कुटिल लिपि कहा जाने लगा।
कुटिल लिपि से दो प्रकार की परंपराएँ विकसित हुईं। कश्मीर के पंडितों ने इस कुटिल लिपि को ‘शारदा लिपि’ कहा। कश्मीर के अतिरिक्त अन्य क्षेत्रों जैसे- गुजरात, मध्यप्रदेश महाराष्ट्र आदि में कुटिल लिपि से विकसित होने वाली लिपि को ‘प्राचीन नागरी’ कहा गया। इस प्राचीन नागरी से पुनः कई विकास हुए तथा आधुनिक आर्यभाषाओं जैसे हिंदी, गुजराती, मराठी और बांग्ला इत्यादि के लिये अलग-अलग लिपियाँ विकसित हुई।
हिंदी भाषा के लिये विकसित होने वाली लिपि को ही देवनागरी कहा गया देवनागरी लिपि के प्रयोग का पहला उदाहरण सातवीं शताब्दी में सम्राट हर्षवर्धन के समय से मिलने लगता है। दसवीं शताब्दी तक इस लिपि का क्षेत्र पंजाब से बंगाल तथा नेपाल से दक्षिण भारत तक हो गया था। दसवीं शताब्दी से 19वीं शताब्दी तक यह लिपि किसी न किसी रूप में हिंदी देश की मुख्य लिपि बनी रही।
19वीं तथा 20वीं शताब्दी में मानकीकरण के वैयक्तिक और संस्थागत प्रयासों की मदद से अखिल भारतीय लिपि के रूप में विकसित होने लगी। आज भी यह एकमात्र लिपि है जो भारत की सभी भाषाओं की भीषण विशेषताओं को धारण करके राष्ट्रीय एकीकरण का सशक्त माध्यम बन सकती है।
“कविता क्या है” निबंध के आधार पर आचार्य रामचंद्र शुक्ल की “कविता की भाषा” विषयक मान्यताओं पर प्रकाश डालिये।
उत्तर :
हल करने का दृष्टिकोण:
भूमिका
आचार्य रामचंद्र शुक्ल की “कविता की भाषा” विषयक मान्यताएँ
निष्कर्ष
“कविता क्या है” आचार्य शुक्ल का सबसे महत्त्वपूर्ण निबंध है। इस निबंध के माध्यम से शुक्ल जी ने अपनी काव्यशास्त्रीय मान्यताएँ प्रस्तुत की है, जिसमें भाषा संदर्भ महत्त्वपूर्ण है।
कविता की भाषा के संदर्भ में शुक्ल जी बिम्ब एवं नाद सौंदर्य पर बल देते हैं। शुक्ल जी अलंकारों एवं कोरे उक्ति वैचित्र की अधिकता को कविता के लिये अनावश्यक मानते हैं। वे मूलतः सौंदर्य को आंतरिक वस्तु मानते हैं और कहते हैं कि “सौंदर्य बाहर की कोई वस्तु नहीं है मन के भीतर की वस्तु है।” साथ ही निबंधों को सरस बनाने के लिये कई स्थानों पर विनोद-भाव का समावेश भी किया है। उदाहरण स्वरूप- “बंदर को शायद बंदरिया के मुँह में ही सौंदर्य दिखाई देता होगा, पर मुनष्य पशु-पक्षी, फूल-पत्ते और रेत-पत्थर में भी सौंदर्य पाकर मुग्ध होता है।” (कविता क्या है)
शुक्ल जी ने ‘कविता की भाषा’ की विशेषताओं में सर्वप्रथम लाक्षणिकता को महत्त्व दिया है। उनका मानना है कि कविता हमारे समक्ष सूक्ष्म पदार्थों और व्यापारों को भी गोचर रूप से रखती है, स्थूल रूप में प्रत्यक्ष करती है। अन्य विशेषता उन्होंने नाद- सौस्ठव में देखी है। और कहा कि “(कविता) नादसौण्ठव के लिये संगीत कुछ-कुछ सहारा लेती है।” साथ ही इस बात पर भी ध्यान देते हैं कि भाव को अधिक तीव्रता और पुष्टता प्रदान करने के लिये, केवल चमत्कार उत्पन्न करने के लिये नहीं, वर्णों का सूक्ष्म भेद अपनाया जाना चाहिये।
कविता में व्यंग्य को वे महत्त्वपूर्ण मानते हैं और वे व्यंग्य करने में माहिर भी हैं। उनकी मान्यता है कि व्यंग्य विषय व्यंजकता को बढ़ा देता है वहीं दूसरी ओर गंभीर से गंभीर विषय को सरस भी बना देता है। उदाहरण के लिये- “खेद के साथ कहना पड़ता है कि बहुत दिनों से” बहुत से लोग कविता को विलास की सामग्री समझते चले आ रहे हैं।...... एक प्रकार के कविराज तो रईसों के मुँह में मकरहवज रस झोंकते थे, दूसरे प्रकार के कविराज कान में कमरध्वज रस की पिचकारी देते थे, पीछे से तो ग्रीष्मोपचार आदि के नुस्खे भी कवि लोग तैयार करने लगे। (कविता क्या है।)
‘भारत-दुर्दशा’ प्रायः कथाविहीन, घटनाविहीन नाट्य-रचना है। फिर भी इसके मंचन की संभावनाएँ कम नहीं हैं।’ अभिनेयता की दृष्टि से विवेचना कीजिये।
उत्तर :
हल करने का दृष्टिकोण:
भूमिका
कथन की विवेचना
निष्कर्ष
पारंपरिक दृष्टि से नाटक के दो मुख्य भेद स्वीकार किये गए हैं- रूपक और उपरूपक। डॉ. बच्चन सिंह ने इस नाटक को ‘अन्यायदेशिक नाटक’ कहा है, जिसका अर्थ है कि वह नाटक जिसमें विभिन्न मनोभावों की चरित्रों के माध्यम से प्रतीकात्मक अभिव्यक्ति की गई हो। भारत दुर्दशा में कोई एक कथा या घटना नहीं है बल्कि यह एक समीक्षात्मक शैली में लिखा गया नाटक है। जिसमें समस्या के साथ-साथ समाधान की भी किरण दिखाई गई है।
नाटक की पूर्ण सार्थकता उसके सफलतापूर्वक मंचित होने में ही है। नाटक की सफल अभिनेयता इस बात से निर्धारित की जा सकती है कि उमसें दृश्य विधान, अभिनय संकेत, वेश-भूषा, ध्वनि तथा प्रकाश जैसी व्यवस्थाओं के संकेत पर्याप्त मात्रा में दिये गए हैं अथवा नहीं। इसके अतिरिक्त उसकी भाषा, चरित्र योजना, कथानक का विकास जैसे तत्त्व सफल मंचन हेतु सहायक हो पाते है या नहीं।
भारत दुर्दशा का दृश्य विधान सरल तथा प्रभावशाली है। छह अंकों के इस नाटक में छह ही दृश्य हैं, अतः दृश्यों की संख्या इतनी अधिक नहीं कि निर्देशक के लिये बार-बार दृश्य परिवर्तन की समस्या उठ खड़ी हो। दृश्य विधान सरल है। उदाहरण के लिये पहले अंक में वीथी का दृश्य है। दूसरे अंक में शमशान, टूटे-फूटे मंदिर, बिखरी हुई अस्थियाँ और कौए, सियार व कुत्ते के दृश्य हैं। स्पष्ट है कि कुछ पर्दों व कुछ वस्तुओं के संग्रह से यह दृश्य योजना साकार हो सकती है।
नाटककार ने मंचन की सहजता हेतु अपनी ओर से कई प्रयास किये हैं। सबसे पहले अभिनय संकेतो को देखा जा सकता है। भारतीय नाट्य परंपरा में रंग संकेत देने की परंपरा कम रही है। किंतु भारतेंदु ने कम से कम चार-पाँच प्रसंगों में अभिनय संकेत दिये है। उदाहरण के लिये-
आलस्य- “मोटा आदमी जम्हाई लेता हुआ, धीरे-धीरे आता है।”
भारतेंदु के समय मंचीय विधान पर्दे पर आधारित था। भारतेंदु की कल्पनाशीलता का ही प्रमाण है कि उन्होंने एक स्थान पर प्रकाश व्यवस्था का सक्रिय प्रयोग किया है। नाटक के प्रभावशाली मंचन में ध्वनि तत्त्व के प्रयोग की भूमिका प्रबल होती है। पार्श्व ध्वनियों के प्रयोग की विशेष परंपरा तो भारतेंदु के सामने नहीं थी। किंतु सीमित रूप से उन्होंने इसका भी प्रयोग किया है।
इन सभी तत्त्वों के साथ वेश-भूषा के प्रति भी भारतेंदु ने ध्यान दिया है। उन्होंने विभिन्न चरित्रों की वेश-भूषा का स्पष्ट अंकन किया है। उदाहरण के लिये-
भारत- ‘फटे कपड़े पहिने, सिर पर अर्द्ध किरीट, हाथ में टेकने की छड़ी, शिथिल अंग’।
हालाँकि गीतों व चरित्रों की अधिकता और उनकी प्रतीकात्मकता एक समस्या है। भाषा योजना में कहीं-कहीं लंबे स्वागत संवाद भाषण बन गए हैं किंतु इन सीमाओं के बावजूद यह तथ्य ध्यान देने योग्य है कि भारतेंदु के जीवनकाल में ही लखनऊ, बनारस और बलिया आदि स्थानों पर इस नाटक का सफल मंचन किया जा चुका है और वर्तमान में भी इसका मंचन जारी है।
निम्नलिखित काव्यांश की संदर्भ-सहित व्याख्या प्रस्तुत करते हुए उनके काव्य-सौंदर्य का परिचय दीजिये-
उत्तर :
हल करने का दृष्टिकोण:
भूमिका
संदर्भ
प्रसंग
व्याख्या
विशेष
(a) संदर्भः प्रस्तुत पद हिंदी की भक्तिकालीन कृष्ण काव्यधारा के प्रतिनिधि कवि सूरदास के पदों के संग्रह ‘भ्रमरगीतसार’ से लिया गया है जिसका संपादन आचार्य रामचंद्र शुक्ल द्वारा किया गया है।
प्रसंगः प्रस्तुत पद में गोपियों की श्री कृष्ण के प्रति अनन्य भक्ति वर्णित है गोपियाँ एकमात्र श्रीकृष्ण को ही महत्त्व देती हैं। जबकि उद्धव उन्हें निर्गुण भक्ति की शिक्षा देने का असफल प्रयास करते हैं।
व्याख्याः गोपियाँ उद्धव से यह कह रही हैं- हे उद्धव! तुम जो हमें यत्नपूर्वक योग-ध्यान की विधियाँ सिखा रहे हो, वह हमारे लिए व्यर्थ हैं क्योंकि हमारा विश्वास तो श्रीकृष्ण के मुख दर्शन करने में है आपके द्वारा दिये जा रहे ज्ञान में कोई चतुराई नहीं हैं, यह भला हम कैसे मान लें अर्थात क्या आप बिना किसी प्रयोजन के ही हमें यह ज्ञान सिखा रहे हैं? साथ जो यह ब्रह्म और शून्य की बातें कर रहे हैं। जिसकी विराटता असीम है, उसके बारे में हम क्या निरूपित करें या फिर उसे हम किस प्रकार अपने हृदय में धारण करें। कहने का तात्पर्य यह है कि आपका ब्रह्म आकाश की भाँति शून्य और अनंत हैं अतः हमारे लिए आग्रह और अदम्य है। हमारा मन और श्रीकृष्ण की मूरत एक हो गए हैं और उन्होंने हमें भृंगी कीट के समान अपने रंग में रंग लिया है। कहने का तात्पर्य यह है कि जिस प्रकार भृंगी कीट किसी कीड़े को पकड़कर उसे अपने अनुरूप बना लेता है, उसी प्रकार श्री कृष्ण ने गोपियों को अपने अनुरूप बना लिया है। हे उद्धव! ब्रज के चतुर लोग तुमसे सौगंध देकर पूछना चाहते हैं कि जब हम दोनों (गोपियाँ एवं श्रीकृष्ण) एक ही रंग में रंग गए हैं तो फिर योग साधना को कैसे ग्रहण कर सकते हैं?
विशेष
1. प्रेम की अनन्यता का चित्रण हुआ है।
2. ज्ञानमार्गी साधना के स्थान पर भक्ति की महत्ता का प्रतिपादन।
3. निर्गुण की उपासना की निरर्थकता को व्यक्त किया गया है।
4. सूरदास ने गोपियों की वाक् चतुरता का सुंदर प्रदर्शन कराया है।
(b) संदर्भः प्रस्तुत पंक्तियाँ भक्तिकालीन रामभक्ति काव्यधारा के सर्वश्रेष्ठ कवि गोस्वामी तुलसीदास के कालजयी महाकाव्य ‘रामचरित मानस’ के सुंदरकांड से उद्धत हैं।
प्रसंगः प्रस्तुत प्रसंग में हनुमान और माता सीता के बीच वार्तालाप को दर्शाया गया है।
व्याख्याः सीताजी ने कहा- हे तात! श्रीराम को मेरा प्रणाम बोलना। हे प्रभु आप सब प्रकार से मनोकामना रहित हैं। आप दुखियों पर दया करने वाले हैं। अतः हे नाथ मेरे भारी संकट को दूर करने की कृपा करें।
विशेषः यह प्रसंग वाल्मीकि रामायण, अध्यात्म रामायण हनुमान्नाटक और रामचरितमानस में समान रूप से मिलता है।
हिंदी के किसी एक यात्रा वृतांत लेखन की लेखनगत विशेषताओं का उल्लेख कीजिये।
उत्तर :
हल करने का दृष्टिकोण:
भूमिका
किसी यात्रा वृतांत लेखक की लेखन गत विशेषताएँ
निष्कर्ष
यात्रा वृतांत एक आधुनिक साहित्यिक विधा है। यह यात्रा के दौरान देखे गए स्थलों, वस्तुओं, प्राकृतिक घटनाओं, व्यक्तियों आदि से संबंधित ब्योरों की स्मृतियों के सृजनात्मक उपयोग पर आधारित विधा है। इसकी उपस्थिति द्विवेदी युग से ही दर्ज हुई।
यात्रा वृतांत लेखन में ‘राहुल सांकृत्यायन’ का महत्त्वपूर्ण स्थान है। उन्होंने असंख्य यात्राएं की एवं उसी अनुपात में साहित्य भी रचा। इनकी महत्त्वपूर्ण रचनाएँ ‘मेरी यूरोप यात्रा’, ‘अथातो घुमक्कड़ जिज्ञासा’, ‘गंगा से वोल्गा’, मेरी लद्दाख यात्र आदि हैं।
लेखक ने अपने वृतांत यात्रा-साहित्य में स्वामी प्रणवानंद, भदंत आनंद कौसल्यायन तथा सिल्वा देवी आदि महान व्यक्तियों के शब्द-चित्र भी रेखांकित शैली में प्रस्तुत किये। राहुल की यात्रओं में आत्मकथा के तत्त्व सर्वत्र विद्यमान हैं। वर्णनों में लेखक के व्यक्तित्त्व की छवियाँ रोचकता बनाए रखती हैं। विभिन्न समाजों की भिन्न-भिन्न जीवनशैली और संस्कृतियों के दिव्य दर्शन पाठकों को बांधे रखती हैं।
इनके लेखन की महत्त्वपूर्ण विशेषता यह भी है कि इन्होंने भारत की सांस्कृतिक धरोहर का खूब प्रचार-प्रसार किया। उन्होंने अपनी यात्रा-साहित्य में इतिहास-भूगोल, पुरातत्त्व-संस्कृति, समाज-धर्म,कला साहित्य आदि पक्षों पर भी पर्याप्त ध्यान दिया है। उन्होंने भारत के अतिरिक्त श्रीलंका, नेपाल, इंग्लैंड ,पेरिस, जापान, कोरिया, ईरान, रूस, आदि देशों का भी भ्रमण किया।
राहुल घुमक्कड़ी प्रवृत्ति के व्यक्ति थे, उन्होंने इसे संसार का सबसे बड़ा धर्म कहा एवं इस धर्म को समर्पित एक ऐसे ग्रंथ (घुमक्कड़ शास्त्र) की रचना की जिसने ना केवल घुमक्कड़ी के सार्वजनिक महत्त्व को प्रतिस्थापित किया बल्कि युवा-पीढ़ी को भी इस वर्ग के पालन की प्रेरणा दी।
राहुल की यात्रा साहित्य में संस्कृति निष्ठ भाषा के साथ-साथ अरबी-फारसी के सह प्रचलित शब्दों की शोभा देखते ही बनती है। खास बात यह है कि लेखक प्रायः ऐसे शब्दों का हिंदी रूपांतरण भी देता चलता है।
राहुल ने अपनी उर्दू की किताब में एक शेर पढ़ा था- “सैर कर दुनिया की गाफिल, ज़िंदगानी फिर कहाँ। ज़िंदगानी गर रही तो नौजवानी फिर कहाँ।”
यह शेर राहुल के घुमक्कड़ जीवन का मूल-मंत्र बन गया और उन्होंने अपने जीवन में अनाथ अविरल गति से यात्रा करते हुए अपने समस्त अनुभवों का सफर कृतियों में निचोड़ दिया दिया।
सिद्ध नाथ साहित्य में प्रयुक्त खड़ी बोली या प्रारंभिक रूप।
उत्तर :
हल करने का दृष्टिकोण:
भूमिका
सिद्ध-नाथ साहित्य में खड़ी बोली का स्वरूप
निष्कर्ष
सिद्ध साहित्य सिद्ध संप्रदाय से संबंधित साहित्य है। तांक्षिक क्रियाओं, मंत्रों द्वारा सिद्धि चाहने के कारण ये लोग सिद्ध कहलाये। नाथ साहित्य का संबंध सिद्ध संप्रदाय से ही विकसित किंतु उसके विरोधी नाथ संप्रदाय से है। 
सिद्धों ने मध्यप्रदेश के पूर्वी भागों में आठवीं-नौवी शताब्दी से लेकर ग्यारहवीं-बारहवीं शताब्दी तक दोहेां तक चर्थापदों के रूप में जनभाषा के माध्यम से साहित्य की रचना की जिस पर अर्द्धमगधी अपभ्रंश व आरंभिक खड़ी बोली की प्रवृत्तियों का स्पष्ट असर दिखाई देता है। उदाहरण के लिये सरहपा की रचना के दृष्टव्य हैं-
“घर की बाइसी दीवा जाली। कोणहिं बइसी घंडा चाली।”
“पंडिअ सअल सत्य बक्खाणअं देहहिं बुद्ध बसंत ण जाणआ”
उपरोक्त उदाहरण में बाइसी, दीवा, जाली, चाली आदि शब्द ईकारांत या आकारांत हैं, साथ ही ‘न’ के स्थान पर ‘ण’ का प्रयोग आदि आरंभिक खड़ी बोली की ही विशेषता है।
नाथों ने अपनी मान्यताओं को प्रचारित करने हेतु रचनाएँ लिखीं। घुमक्कड़ प्रवृत्ति के कारण खड़ी बोली के साथ अन्य हिंदी बोलियों का भी इस पर व्यापक असर दिखाई पड़ता है। कहीं-कहीं तो इनकी भाषा आर्श्चजनक रूप से वर्तमानकालीन खड़ी बोली के निकट दिखाई पडती है।
“नौ लाख पातरि आगे नाचे पीछे सहज अखाड़ा
ऐसौ मन लै जोगी खेलै तब अंतरि बसै भंडारा।”
नाथ साहित्य में कुछ उदाहरण ऐसे भी है जिनमें खड़ी बोली की कुछ प्रवृत्तियाँ तो दिखती है किंतु बेहद सीमित मात्रा में ही। उदाहरण के लिये-
“जाणि के अजाणि होय बात तू लें पछाणि
चेले हो दूआ लाभ हाइगा गुरू होइयों आणि।”
इस प्रकार स्पष्ट है कि सिद्ध नाथ साहित्य में खड़ी बोली के प्रारंभिक रूप पूरी स्पष्टता के साथ विद्यमान है।
मध्यकाल में काव्यभाषा के रूप में प्रयुक्त अवधी की विशेषताएँ।
उत्तर :
हल करने का दृष्टिकोण:
• भूमिका
• काव्यभाषा के रूप में अवधी की विशेषताएँ
• निष्कर्ष
उत्तर प्रदेश के अंतर्गत जो क्षेत्र लखनऊ-फैज़ाबाद के आस-पास का है, उसे ही अवध कहा जाता है। इस क्षेत्र से संबंधित भाषा अवधी कहलाती है। भाषा के विकास में अवधी ने महत्त्वपूर्ण भूमिका निभाई है।
अवधी की विशेषताओं को दो भागों में बाँटकर देखना बेहतर होगा-
1. सूफियों की अवधी की विशेषताएँ
2. समकाव्यधारा की अवधी की विशेषताएँ
1. ध्वनि संरचना के स्तर पर सूफी संदर्भ में व > ब, ष > ख, ऋ > रि मिलता है जैसे- वर्षा > बरखा, ऋतु > रितु वहीं रामकाव्यधारा में तत्सम ध्वनियों को प्रायः अवधी रूप में ढाल दिया गया है- श > स, क्ष > ख, ण > न न मिलता है। जैसे- लक्ष्मण > लखन, रावण > रावन
2. सूफियों की अवधी में सर्वनामों की संरचना इस प्रकार रही-उत्तम पुरूष – मइँ, हौं, मोर
अन्य पुरूष – वह, ओइ, तें
मध्यम पुरूष – तूँ, तैं तुम्ह, तुम
अन्य रामकाव्यधारा में भाषा को व्यापक बनाने के लिये खड़ी बोली के सर्वनामों वह, तुम्हारा, हमारा इत्यादि का प्रयोग भी किया गया है। साथ ही इस काव्यधारा के अपने सर्वनाम इस प्रकार हैं-
             एकवचन        बहुवचन
उ. पु.       मैं, मोहि        हम
म. पु.       तु, तुम्ह         तुम्हार
अ. पु.       सो, वह
अन्य सर्वनाम – जो, को कौन, जिन्ह आदि
उदाहरण – जिन्ह हरि कथा सुनी नहिं काना।
3. क्रिया व्यवस्था के स्तर पर दोनों धाराओं में वर्तमान काल के लिये ‘त’ रूप वाली क्रियाएँ प्रचलित थीं। जैसे- करत, देखत। “करत तबकही अनुज सन, मन सिय रूप लोभान”।
सूफी काव्यधारा में भूतकाल के लिये प्रायः ‘स’ तथा ‘व’ रूप दिखते हैं, जैसे कीन्हेसि, आवा। वहीं रामभक्तिधारा मे देखिके, करिके, पावा, आवा जैसे प्रयोग प्रचलित हैं। भविष्यकाल के लिये सूफी काव्यधारा में ‘ब’ व ‘ह’ रूप प्रचलित है, जैसे- चलन, चलहि। वहीं रामकाव्यधारा में भी यही रूप प्रचलित है।
4. सूफी काव्यधारा में अव्यय, अविकारी पद इस प्रकार थे- कत, ऊपर आगे-पीछे, अस, तस, जस, तब, तब, फिर आदि एवं राम भक्तिधारा में इस प्रकार हैं-
कालवाचक – अब,तब, अबहूँ, तबहूँ, पीहले।
स्थानवाचक – इहाँ, कहाँ, तहँ, इत, उत।
प्रकारवाचक – इमि, जिमि, किमि,जस, कस।
मुक्त छंद की धारणा निराला की छंद संबंधी प्रयोगशीलता का सर्वोच्च स्तर है। मुक्त छंद छंद मात्र से नहीं छंद रूढ़ि से मुक्ति की बात करता है। स्पष्ट कीजिये।
उत्तर :
हल करने का दृष्टिकोण:
• भूमिका
• मुक्त छंद के माध्यम से छंद रूढ़ि से मुक्ति
• निष्कर्ष
मुक्त छंद की धारणा निराला से संबंधित है। जिसमें वह स्थापित करते हैं कि छंदानुसार भावों के स्थान पर भावानुसार छंदों का प्रयोग होना चाहिए। मुक्त छंद में भावावेग के अनुकूल लय तो होती है परंतु उसमें तुक नहीं होता और उसके सभी चरण सम नहीं होते। अतः निराला के मुक्त छंद में बंधन तो है पर वह बाहरी ना होकर आंतरिक है। निराला लिखते हैं, "मुक्त छंद तो वह है जो छंद की भूमि में भी रहकर मुक्त है xxxx मुक्त छंद का समर्थक उसका प्रवाह ही है। वही उसे छंद सिद्ध करता है।"
निराला ने मुक्त छंद के समर्थन में वैदिक छंदों का तर्क दिया है। वेद में भी मुक्त छंद हैं। वह कहते हैं, "परमात्मा स्वयं अगर यह रबड़ छंद व केंचुआ छंद लिख सकते हैं तो मैंने कौन सा कसूर कर डाला।" मुक्त छंद के प्रयोग का एक कारण यह भी था कि छापे की मशीन आ जाने के कारण कविता श्रव्य के स्थान पर पाठ्य हो गई थी। 'आर्ट ऑफ रीडिंग' पर आधारित हो गई थी क्योंकि विराम चिन्ह, कोष्ठक आदि प्रणालियाँ भी कविता का अंग बन गई थी।
निराला छंद मुक्ति वह मानव मुक्ति में गहरा संबंध देखते हैं। परिमल की भूमिका में वह लिखते हैं, "मनुष्य की मुक्ति की तरह कविता की भी मुक्ति होती है। मनुष्य की मुक्ति कार्यों के बंधन से छुटकारा पाना है और कविता की मुक्ति छंदों के अनुशासन से अलग हो जाना है।" वह काव्य और छंद की मुक्ति इसलिए करते हैं क्योंकि उन्हें सामंती संस्कृति के जड़ बंधन असह्य व अमान्य है। जो स्वयं मुक्त होता है, वही दूसरों को मुक्त कर सकता है। इस दृष्टि से छंदों की मुक्ति निराला जैसे मुक्त पुरुष के हाथों से ही संभव थी।
निम्नलिखित पदों का संदर्भ सहित व्याख्या करें।
उत्तर :
हल करने का दृष्टिकोण:
• भूमिका
• संदर्भ
• प्रसंग
• विशेष व्याख्या
• निष्कर्ष
संदर्भ: प्रस्तुत काव्य पंक्तियाँ भक्तिकाल के संत कव्याधारा के शिखर कवि कबीरदास द्वारा रचित हैं। कबीरदास की रचनाओं का संकलन डॉ. श्यामसुंदर दास ने 'कबीर ग्रंथावली' नाम से किया है। इस संकलन में कबीर की कविताएँ विषयवस्तु के अनुसार विभिन्न खंडों में विभाजित हैं। उपरोक्त पंक्तियाँ 'गुरुदेव को अंग' नामक खंड में से उद्धृत हैं।
प्रसंग: कबीर भारतीय साहित्य परंपरा के एकमात्र रचनाकार हैं जिन्होंने गुरु को ईश्वर से भी अधिक महत्त्व दिया है। इस दृष्टि से वे हर अन्य कवि तथा काव्य परंपरा पर भारी पड़ते हैं। 'गुरुदेव को अंग' कबीर की उन साखियों का संकलन है जिसमें उनके गुरुभक्ति संबंधी भाव व्यक्त हुए हैं। प्रस्तुत साखियाँ ऐसे ही भावों को व्यक्त करती हैं।
व्याख्या: पहली साखी में कबीर शास्त्र ज्ञान और प्रदत्त ज्ञान का अंतर स्पष्ट करते हैं। वे कहते हैं कि पहले मैं लोगों द्वारा सुनी हुई बातों और शास्त्रों द्वारा बताए गए मार्ग को ही परम सत्य मानकर उनका अनुसरण कर रहा था। वस्तुत: यह अंधकार का मार्ग था जिस पर चलकर कोई उपलब्धि नहीं हो सकती थी। फिर मेरी भेंट सतगुरु से हुई जिन्होंने मुझे इस मार्ग की निरर्थकता समझाई। उन्होंने मुझ पर कोई मार्ग थोपा नहीं बल्कि मेरे हाथ में दीपक देकर स्वयं अपना सत्य खोजने की प्रेरणा दी।
दूसरी साखी में कबीर उस क्षण की अनुभूति व्यक्त कर रहे हैं जब गुरु ने उन्हें परम ज्ञान की उपलब्धि कराई। वे बताते हैं कि सतगुरु ने मेरे भक्तिभाव और जिज्ञासा आदि से प्रसन्न होकर मुझे परम ज्ञान दिया। परम ज्ञान की प्राप्ति इतनी आह्लादकारी थी कि यूँ लगा जैसे प्रेम का बादल फट पड़ा हो और अंग-अंग प्रेम की वर्षा में भींगकर सराबोर हो गया हो।
विशेष
1. इन साखियों में सतगुरु का अप्रतिम महत्त्व बताया गया है। ध्यातव्य है कि कबीर गुरु नहीं सतगुरु का महत्त्व बताते हैं क्योंकि जहाँ गुरु का संबंध साधारण व शास्त्रीय ज्ञान से है, वहीं सतगुरु नि:स्वार्थ भाव से जीवन के गहनतम रहस्यों का ज्ञान देता है।
2. कबीर पर नाथों का गहरा प्रभाव था क्योंकि उनकी परवरिश नाथ परंपरा के माहौल में हुई थी। भक्ति का यह भाव संभावत: नाथों की प्रेरणा से भी उन्हें मिला है।
3. कबीर मध्यकाल में होकर भी आधुनिक कवि हैं क्योंकि वह शास्त्रवाद के विरुद्ध तर्क व अनुभव पर बल देते हैं। इन पंक्तियों में ज्ञान को महत्व दिया गया है किंतु यह ज्ञान शंकराचार्य के अद्वैतवाद का शुष्क व निरस ज्ञान नहीं है बल्कि ईश्वर के प्रेम की ओर उन्मुख करने वाला ज्ञान है।
4. दूसरी साखी में प्रेम और भक्ति की गहरी मस्ती भावपूर्ण तन्मयता के साथ विद्यमान है। कबीर आरंभ में हठयोगी थे और भावनाओं के मार्ग को काम्य नहीं समझते थे किंतु आगे चलकर सूफियों से भावुकता और तन्मयता के साथ विद्यमान है और उसका चरम उदाहरण अपनी कविताओं में पेश किया।
कबीर साहित्य के संदर्भ में यह पंक्तियाँ इसलिए प्रासंगिक हैं कि यह कबीर के सबसे प्रिय भाव की अभिव्यक्ति करती हैं। कबीर के संपूर्ण साहित्य में सबसे ज्यादा गहराई और प्रतिबद्धता उनके गुरु भक्ति संबंधी पदों में दिखती हैं जिनका साक्ष्य इन कविताओं में नज़र आता है।
हिन्दी का यात्रा-साहित्य भौगोलिक यात्रा-वर्णन मात्र नहीं है बल्कि सांस्कृतिक यात्राओं का साक्षी भी है। अज्ञेय और निर्मल वर्मा की यात्रा-वृतांत का संदर्भ देते हुए व्याख्या करें।
उत्तर :
हल करने का दृष्टिकोण:
• भूमिका
• अज्ञेय एवं निर्मल वर्मा के यात्रा वृतांत में सांस्कृतिक पक्ष
• निष्कर्ष
यात्रा-साहित्य से स्थानों की भौगोलिक यात्रा का बोध होता है, लेकिन श्रेष्ठ यात्रा-साहित्य भौगोलिक वर्णन के साथ-साथ सांस्कृतिक अंतर्यात्राओं से भी गुज़रता है इस दृष्टि से हिन्दी का यात्रा-साहित्य समृद्ध स्थिति में है और उसे इस स्थिति में लाने में प्रमुख योगदान अज्ञेय और निर्मल वर्मा का है।
अज्ञेय का यात्रा-वृतांत संग्रह हैं- 'एक बूंद सहसा उछली' और 'अरे यायावर रहेगा याद!'। 'एक बूंद सहसा उछली' में विदेश यात्राओं का वर्णन है तथा 'अरे यायावर रहेगा याद!' में देश यात्रा का। 'एक बूंद सहसा उछली' में रोम, पेरिस, बर्लिन आदि स्थानों का वर्णन है। इस पुस्तक में इन स्थानों की संस्कृति का अज्ञेय ने गहन साक्षात्कार किया है। उदाहरण के लिये लेखक ने वेल्स की काव्य-गायन परंपरा, राष्ट्रीय नाट्य उत्सव आदि का वर्णन किया अज्ञेय अपने वर्णन में भारतीय और विदेशी संस्कृतियों की तुलना भी करते चलते हैं
'अरे यायावर रहेगा याद!' में असम से लेकर पश्चिमी सीमा प्रांत तक की यात्रा का वर्णन है। इसमें अज्ञेय ने पहाड़ी क्षेत्रों में निवास करने वाले लोगों के जीवन की विडंबनाओं को सही संदर्भ एवं परिप्रेक्ष्य में प्रस्तुत किया है।
निर्मल वर्मा ने अपने यात्रा वृतांत 'चीड़ों पर चाँदनी' में अपने यूरोप प्रवास की लंबी अवधि में समय-समय पर मन में संजोए गए जिन अनुभव खंडों को अभिव्यक्ति प्रदान की है, उनसे आइसलैंड, स्कैंडेनेविया, वियना आदि स्थानों का ही नहीं अपितु ब्रेख्त, काफ्का, सार्त्र आदि प्रतिष्ठित साहित्यकारों एवं चिंतकों की विचारधारा का भी परिचय प्राप्त हो जाता है।
इस प्रकार अज्ञेय और निर्मल वर्मा का यात्रा-वृतांत हिन्दी के यात्रा-वृतांत के सांस्कृतिक यात्राओं के ठोस प्रमाण हैं।